Urheiluopistosäätiö				LAUSUNTO
Wallininkatu 10
00530 HELSINKI				1 (3)

Oikeusministeriö
Lainvalmisteluosasto

Viite	OM 11/41/20120
Asia	Lausunto säätiölain uudistamisen arviomuistiosta

Lausuntonaan säätiölain kehittämistä koskevasta arvomuistiosta Urheiluopistosäätiö esittää kunnioittaen seuraavaa:
Säätiöt ovat osa kansalaisyhteiskuntaa. Siksi säätiölain uudistamisen tulee edistää säätiöiden toimintamahdollisuuksia. On tärkeää, että säätiöinstituutiota kehitetään sellaiseen suuntaan, että yksityistä varallisuutta myös tulevaisuudessa käytetään yhteiseksi hyväksi.
Uusi säätiölaki ei saa vaikeuttaa nyt toimivien säätiöiden asemaa eikä se saa johtaa merkittäviin sääntömuutoksiin. 
Vastauksessaan arviomuistiossa esitettyihin kysymyksiin Urheiluopistosäätiö ottaa kantaa erityisesti sellaisiin kohtiin, joita se pitää tärkeinä oman toimintansa kannalta ja joista sillä on kokemusta.
4.2. Kokonaisuudistus
Tavoitteena tulee olla kokonaisuudistus. Jos kokonaisuudistus on vaikea toteuttaa, on myös osauudistus mahdollinen. Erityisen tärkeää on silloin uudistaa säännökset liittyen vähimmäispääomaan, tilintarkastukseen, säätiön harjoittamaan liiketoimintaan, asiamiehen tai toimitusjohtajan asemaan, toiminnan läpinäkyvyyteen sekä säätiön eri toimielinten väliseen suhteeseen. Selkiytystä tarvitaan myös siihen, miten säätiö voi tarvittaessa laajentaa sääntöjen määräämää tarkoitustaan.
4.3. Säätiöoikeudellinen uudistus
Vero-oikeudelliset kysymykset tulee jättää uudistuksen ulkopuolelle. 
4.6 Lainsäädännön tahdonvaltaisuus
Ensisijaisesti tulee suosia tahdonvaltaista lainsäädäntöä. Pakottavan lainsäädäntöä voivat olla muun muassa säätiön sääntöjen vähimmäissisältö, välttämätön hallinto, esteellisyys ja tilintarkastus. Olettamasäännöksiä on mahdollista käyttää hyväksi.
5.1 Säätiön yleinen määritelmä
Yleisen tunnusmerkistön säätäminen lakiin ei ole välttämätöntä, koska se voisi tuoda mukanaan enemmän uusia ongelmia kuin ratkaisisi nykyisiä.

5.3 Säätiön tarkoitus ja toiminta
Säätiön perustamisen tulee jatkossakin perustua hyödyllisyys-käsitteeseen, vaikka käsite sinänsä on vaikea määritellä yksiselitteisesti.
Laissa tulee määritellä säätiön suorat mahdollisuudet liiketoiminnan harjoittamiseen. Erityisen tärkeää on määritellä välillinen liiketoiminta, jota harjoitetaan tytäryhtiöiden kautta. Kantaa on otettava myös välillisen liiketoiminnan laajuuteen suhteessa säätiön koko toimintaan, mahdollisuutta riskien ottamiseen jne. 
5.6.1 Hyvä hallinto
Esteellisyyttä ja lähipiirilainoja koskevat säädökset tulee sisällyttää uudistukseen. Säätiöiden toiminnan avoimuuden ja läpinäkyvyyden lisääminen tulee olla yksi uudistuksen keskeisistä tavoitteista. Lailla on säädettävä hyvän hallinnon periaatteista. Muilta osin säätiöiden oma itsesääntely riittää.

5.6.3 Hallituksen kokoonpano ja tehtävät
Hallituksen kokoonpano, velvollisuudet ja tehtävät tulee määritellä nykyisen yhteisölainsäädännön mukaisesti.

5.6.4 Muut organisaatiot ja niiden tehtävät
Säätiön päivittäisestä hallinnosta vastaavan asiamiehen/toimitusjohtajan asema on nykylainsäädännön pohjalta epäselvä. Siksi minimiperiaatteet asiamiehen vastuusta, velvollisuuksista ja valtuuksista tulee kirjata selkeästi lakiin. Lakiin kirjattujen periaatteiden pohjalta jokainen säätiö voi tarkemmin määritellä asiamiehen aseman säännöissään tai hallintosäännössään.

Jos säätiössä on esimerkiksi sekä hallitus että valtuuskunta, on laissa määriteltävä tarkemmin kaksiportaisen hallinnon toimivalta- ja vastuusuhteet. 

5.7.1 Säätiövalvonta
Säätöiden julkista valvontaa ei ole tarpeen lisätä. Sähköiset kanavat antavat mahdollisuuden lisätä tietoa säätiöistä ja niiden toiminnasta ja saada tieto kaikkien kansalaisten ulottuville.

5.7.3 Tilintarkastus
Tilintarkastajien valintatapa ei ole ongelmallinen, kun valitaan ammattitilintarkastajia. Tilintarkastuskertomukseen voidaan sisällyttää maininta siitä, että toiminta on ollut sääntöjen mukaista.

5.8.2 Varojen sijoittamista koskeva olettamissäännös
Sijoittamisen markkinat ovat viime vuosina muuttuneet niin nopeasti, että käsite turvallinen sijoitus on menettänyt merkityksensä. Lakiin voidaan säätää hallintoelimiä koskeva yleinen huolellisuusperiaate liittyen sijoituksiin.

5.9 Säätiön tarkoituksen muuttaminen
Säätiön toiminnan tarkoitusta tulee voida muuttaa, mikäli alkuperäistä tarkoitusta on muuttuneiden olosuhteiden takia vaikea tai mahdoton toteuttaa.

URHEILUOPISTOSÄÄTIÖ

Markku Pohjola			Jukka Hako
puheenjohtaja				asiamies